Signalfeil rettet i Romeriksporten
Klokken 05.30 oppstod det en feil på signalanlegget i togtunnelen mellom Oslo S og Lillestrøm. I tillegg til flere tusen pendlere fra Romerike til hovedstaden ble flytoget til Gardermoen rammet. - Dette skjedde på verst tenkelig tidspunkt, sier kommunikasjonssjef Inge Hjertaas i Jernbaneverket til VG. Klokken 07.45 hadde Jernbaneverket rettet feilen slik at togene kunne benytte tunnelen igjen. Det vil imidlertid ta noe tid før alle avganger går som normalt. - Vi kan ikke gjøre annet enn å beklage. Det er mange som blir berørt når feilen oppstår på et slikt tidspunkt på døgnet, sier Hjertaas. Mer informasjon: Sjekk om toget ditt er i rute hos NSB. Ifølge Jernbanemagasinet har 30 prosent av signalanleggene på norsk jernbane passert forventet levetid om fire år. Om åtte år gjelder det halvparten av anleggene. Romeriksporten ble imidlertid ferdigstilt i 1999 og har et nyere signalanlegg.
Togene kan igjen benytte Romeriksporten. Tunnelen måtte stenges i over to timer midt i morgenrushet.